| IBEX 35 VERSUS CHICHARROS |

Nos últimos anos popularizouse moito o investimento en bolsa. Tódolos que dispoñen duns aforrillos pensaron alomenos algunha vez en investir en bolsa algo deses cartos ganados con tanto esforzo. E é que ¿onde te poden dar algo polos teus cartos na actualidade senón é aí? A bolsa é o único que parece que proporciona aínda rendabilidades aceptables, incluso moito máis que suculentas, comparándoa con calquera outro medio de investimento.

A bolsa española semella que non sabe facer outra cousa que subir e subir. Esta tendencia ó alza dura xa dous anos, e cada vez con máis forza se cabe. De cando en vez da algún susto que outro, pero, tan axiña come volven as augas ó seu canle, a subida desenfreada continúa. ¿Ata cando continuará ó ascenso da bolsa? Esa é a pregunta que tenta responder todo o mundo.

Se a bolsa sube ¿existe risco de que se perdan os cartos investidos? Si, se se escolle mal o valor ou o tipo de accións que se mercan. Estas rendabilidades tan altas, sobre todo as dos dous últimos anos, teñen unha clara contrapartida. O investimento en bolsa conleva un risco. No canto de ganar máis cartos, pódese perder unha parte, incluso, se se actuou moi torpemente ou mal aconsellado, perder todo o que se investira.

Para investir en bolsa ¿tódolos valores son idénticos? ¿É indiferente o tipo de valores que se adquire porque todos se comportan do mesmo xeito? Pois evidentemente non. As accións das empresas que cotizan en bolsa entran dentro de dous posibles tipos:

- As empresas grandes, cun gran valor, que adoptan obter beneficios estables e normalmente crecentes, que producen un gran volume de operacións diariamente. Adoitan ser moi seguras, xa que é difícil que perdan moito valor cando a bolsa vai mal, pero a cambio, non acostuman a experimentar subidas fulgurantes cando ésta vai subindo. Estas empresas serían as coñecidas no mundo anglosaxón por blue chips, que significa as fichas de cor azul, xa que estas fichas son as de meirande valor nos casinos. En España, as empresas máis importantes que cotizan en bolsa están dentro dun índice, chamado IBEX. Os blue chips españois son as que están dentro deste índice, que é unha especie de clube moi exclusivo, só para as máis grandes, xa que só se admite nel a 35 empresas.

- As empresas pequenas, de escaso valor relativo, que obteñen beneficios irregulares, moitas delas con perdas habituais, incluso algunhas chegando a estar a piques de quebrar, empresas das que non adoita haber moito volume de oferta e demanda de accións tódolos días. Soen ser valores que teñen ciclos, ás veces atinxen un valor alto, e cando varía o seu ciclo e acadan menos beneficios, cae o seu valor en gran proporción. A xente da bolsa di que teñen grande volatilidade, o que significa que a variación de valor que poden sufrir nun período de tempo determinado pode ser moi grande. Cando a bolsa sube, istos valores son os que máis suben, pero cando baixan, o desplome do seu valor é tremendo. Cando se veñen abaixo, adoita acontecer tamén unha segunda maldición: ninguén quere as accións que se poñen á venda, co que os que posuen accións da empresa que caeu en desgracia, atópanse atrapados no desplome, vendo como todos os seus cartos se esvaecen. Os habituais do invesimento en bolsa adoitan chamar a estas empresas e as súas accións: os chicharros.

Os investidores o longo prazo, que son as persoas que invisten os seus cartos na bolsa e acostuman a esquecerse deles durante varios anos, prefiren investir en accións das empresas do Ibex, xa que saben que aínda non van a te-lo mellor comportamento posible, se van as cousas mal non perderán demasiados cartos. É dicir, aínda que existe un risco, éste non é preocupantemente grande.

Os investidores a curto prazo, que fan compras e vendas con moita asiduidade e frecuencia, incluso algúns deles na mesma sesión adquiren accións dunha empresa e as revenden, que seguen moi de preto a evolución da bolsa con todo tipo de gráficos cheos de indicadores, soen preferi-los chicharros, xa que con eles os beneficios que poden obter son meirandes.

Coas accións do Ibex é díficil arruinarse, pero si se pode perder algo de cartos. Son as accións máis apropiadas para a xente que quere durmir sen sobresaltos polas noites. Non sirven para facerse rico, pero si para argallar unha boa xubilación.

Cos chicharros si se pode ganar grandes sumas de cartos en pouco tempo se sabe escolle-lo investimento correcto, pero tamén se pode perder todo o investido nunha empresa se se engana na elección. Por poñer exemplos achegados no tempo, un valor considerado chicharro multiplicou por cinco o seu valor en menos dun mes, aínda que tamén outro perdeu todo o seu valor, ó quebra-la empresa. Son as accións ideais para os que teñen nervios de aceiro, para os que lles gustan as emocións fortes, e que acadan durmir como liróns polas noites, aínda que as accións que mercaran caeran á metade do valor que tiñan unha semana antes.

¿Cales son as que mercarías ti? Pensa un momento nos cartos que aforrastes: sabes a suor que che custaron. ¿Atreveríaste a mercar un chicharro? ¿Non ves claro iso de perdelo todo se escolles mal e prefires unha empresa do Ibex para investir en bolsa? ¿Nunca tentáronte os comentarios dun amigo que che dixo que se entrabas nas accións da empresa X dobrabarías ou triplicarías nun mes os cartos investidos nela?, ¿e se se enganaba?

Vota e dano-la túa opinión

Jotape

This page hosted by Get your own Free Home Page